DH-PD-V8

८. सहस्सवग्गो

१००.

सहस्समपि चे वाचा, अनत्थपदसंहिता।

एकं अत्थपदं सेय्यो, यं सुत्वा उपसम्मति॥

१०१.

सहस्समपि चे गाथा, अनत्थपदसंहिता।

एकं गाथापदं सेय्यो, यं सुत्वा उपसम्मति॥

१०२.

यो च गाथा सतं भासे, अनत्थपदसंहिता [अनत्थपदसञ्हितं (क॰) विसेसनं हेतं गाथातिपदस्स]।

एकं धम्मपदं सेय्यो, यं सुत्वा उपसम्मति॥

१०३.

यो सहस्सं सहस्सेन, सङ्गामे मानुसे जिने।

एकञ्‍च जेय्यमत्तानं [अत्तानं (सी॰ पी॰)], स वे सङ्गामजुत्तमो॥

१०४.

अत्ता हवे जितं सेय्यो, या चायं इतरा पजा।

अत्तदन्तस्स पोसस्स, निच्‍चं सञ्‍ञतचारिनो॥

१०५.

नेव देवो न गन्धब्बो, न मारो सह ब्रह्मुना।

जितं अपजितं कयिरा, तथारूपस्स जन्तुनो॥

१०६.

मासे मासे सहस्सेन, यो यजेथ सतं समं।

एकञ्‍च भावितत्तानं, मुहुत्तमपि पूजये।

सायेव पूजना सेय्यो, यञ्‍चे वस्ससतं हुतं॥

१०७.

यो च वस्ससतं जन्तु, अग्गिं परिचरे वने।

एकञ्‍च भावितत्तानं, मुहुत्तमपि पूजये।

सायेव पूजना सेय्यो, यञ्‍चे वस्ससतं हुतं॥

१०८.

यं किञ्‍चि यिट्ठं व हुतं व [यिट्ठञ्‍च हुतञ्‍च (क॰)] लोके, संवच्छरं यजेथ पुञ्‍ञपेक्खो।

सब्बम्पि तं न चतुभागमेति, अभिवादना उज्‍जुगतेसु सेय्यो॥

१०९.

अभिवादनसीलिस्स, निच्‍चं वुड्ढापचायिनो [वद्धापचायिनो (सी॰ पी॰)]।

चत्तारो धम्मा वड्ढन्ति, आयु वण्णो सुखं बलं॥

११०.

यो च वस्ससतं जीवे, दुस्सीलो असमाहितो।

एकाहं जीवितं सेय्यो, सीलवन्तस्स झायिनो॥

१११.

यो च वस्ससतं जीवे, दुप्पञ्‍ञो असमाहितो।

एकाहं जीवितं सेय्यो, पञ्‍ञवन्तस्स झायिनो॥

११२.

यो च वस्ससतं जीवे, कुसीतो हीनवीरियो।

एकाहं जीवितं सेय्यो, वीरियमारभतो दळ्हं॥

११३.

यो च वस्ससतं जीवे, अपस्सं उदयब्बयं।

एकाहं जीवितं सेय्यो, पस्सतो उदयब्बयं॥

११४.

यो च वस्ससतं जीवे, अपस्सं अमतं पदं।

एकाहं जीवितं सेय्यो, पस्सतो अमतं पदं॥

११५.

यो च वस्ससतं जीवे, अपस्सं धम्ममुत्तमं।

एकाहं जीवितं सेय्यो, पस्सतो धम्ममुत्तमं॥

सहस्सवग्गो अट्ठमो निट्ठितो।